© Matice cyrilometodějská s. r. o., Olomouc 2003

výňatky z knihy The Way of Divine Love

z českého originálu Poselství Nejsvětějšího Srdce Ježíšova světu

Vydal © Zachej.sk, 2024

Preklad © Hana Maťová

Grafika © Bookwork.sk

Jazyková korektúra: Michaela Gočalová

Redaktorka: Zuzana Ring

Pôvodnému českému vydaniu bol udelený

Nihil obstat: ThDr. František Polášek

Imprimatur: Mons. Erich Pepřík, generálny vikár,
v Olomouci dňa 24. 1. 1996, prot. číslo 2805/95

ISBN 978-80-8211-694-9 ePub

Všetky práva vyhradené. Žiadna časť tejto publikácie sa nesmie reprodukovať v žiadnej podobe ani žiadnym spôsobom (elektronicky, mechanicky, fotokópiami ani iným spôsobom) bez súhlasu vlastníka autorských práv.

Prehlásenie

Majúc v poslušnej úcte dekréty pápeža Urbana VIII. i všetkých pápežov, prehlasujeme, že sa v celku i v detailoch, ktoré sa týkajú zjavení, zázrakov, uzdravení a pod., podrobujeme bezvýhradne úsudku svätej Rímskokatolíckej cirkvi.

List protektora Jeho Eminencie kardinála
Eugenia Pacelliho (neskoršieho pápeža Pia XII.)

Ctihodná Matka!

Vôbec nepochybujem o tom, že uverejnenie týchto stránok plných veľkej lásky, ktorú milosť Najsvätejšieho Srdca vliala do svojej pokornej služobnice Márie Jozefíny Menéndezovej, bude Pánovi milým.

Nech v mnohých dušiach účinne prispejú k vzrastu vždy dokonalejšej lásky a dôvery v nekonečné milosrdenstvo Božského Srdca k nám, úbohým hriešnikom, ktorými sme my všetci.

Je to moje úprimné prianie a spolu s mojím požehnaním ho posielam Vám i celej Družine Najsvätejšieho Srdca.

E. KARDINÁL PACELLI

Slovo k čitateľovi

Milý čitateľ,

určite poznáš prisľúbenia, ktoré dal Pán Ježiš apoštolke Božského Srdca, svätej Margite Márii Alacoque. V jedenástom prisľúbení hovorí: „Mená tých, ktorí podporujú úctu k môjmu Najsvätejšiemu Srdcu, v ňom budú zapísané a nikdy z neho nezmiznú.“

Kto z veriacich by si neprial byť zapísaný v Najsvätejšom Srdci Pána Ježiša? Určite si to praješ aj ty, hoci doteraz si pre rozšírenie úcty k Božskému Srdcu nič neurobil. Možno si nevedel, ako a čím by si ju mohol šíriť a podporovať.

V tejto knihe máš k tomu výbornú príležitosť a vhodný prostriedok: rozdaj alebo rozpredaj čo najviac jej výtlačkov. Každý − či už horlivý veriaci, vo viere slabý alebo neveriaci − v nej nájde to, čo sa týka práve jeho a spozná nekonečnú lásku a milosrdenstvo Božského Srdca. Aj ty sám maj túto knihu stále poruke a občas si z nej niečo prečítaj. Povzbudí ťa a v tvojom srdci zapáli iskierku lásky.

Nenechaj si ujsť túto príležitosť − možno jedinú v tvojom živote. Pre rozšírenie povedomia o Božskom Srdci a úcty k nemu urob, čo je v tvojich silách. A dôveruj, že i tvoje meno Pán Ježiš zapíše do svojho Najsvätejšieho Srdca.

Predhovor

V Starom zákone Boh neraz vzbudzoval prorokov a iných veľkých vodcov, ktorí ohlasovali a objasňovali príchod prisľúbeného Vykupiteľa. Podobne aj vo svätej Cirkvi Boh v priebehu storočí nedal žiadne nové učenie týkajúce sa viery a mravov, ale prostredníctvom vyvolených duší zdôrazňoval niektoré časti učenia Cirkvi. V každom storočí od čias založenia Cirkvi hovoril Boh cez súkromné zjavenia ústami vyvoleného posla alebo posolkyne. Najznámejšie príklady za posledných sto rokov sú svätá Bernadeta v Lurdoch a tri deti vo Fatime.

V 17. storočí svätá Margita Mária Alacoque, rehoľníčka z Rádu navštívenia Panny Márie v Paríži, mala takmer tie isté zjavenia ako Jozefína Menéndezová v 20. storočí. Prostredníctvom sestry Jozefíny Boh oživil na celom svete veľkú pravdu, že každý kresťan je laickým apoštolom, a Božie kráľovstvo na zemi nevzrastá len z kresťansky uzavretých sobášov, ale tiež z modlitieb a obiet jednotlivých veriacich akéhokoľvek veku a stavu. Niekedy je viditeľný povzbudzujúci príklad prostriedkom, aby sa modlitba stala účinnou pre obrátenie.

Hneď na začiatku návštev Ježiša alebo Panny Márie u sestry Jozefíny jej sám Pán povedal, aby všetko, čo jej oznámi, povedala buď svojej predstavenej alebo novicmajsterke v kláštore v Les Feuillants v Poitiers a svojmu duchovnému sprievodcovi, dôstojnému otcovi Boyerovi.

Všetky tieto oznámenia a posolstvá boli ihneď zapísané, niektoré dokonca diktované a okamžite odovzdané predstaveným. Uvedené posolstvá a úplný životopis sestry Jozefíny vydala v roku 1950 spoločnosť The Newman Press vo Westminstri v Marylande pod názvom The Way of Divine Love (Cesta Božskej lásky).

Už v roku 1926, po starostlivom preskúmaní zápiskov sestry Jozefíny, konzultor Kongregácie pre Boží kult a disciplínu sviatostí nasledovne zakončil výsledok svojho skúmania slovami: „Prosíme Boha, aby tieto veci boli zverejnené na slávu Božiu, pre posilnenie nedôverčivých a ustráchaných duší – a tiež preto, aby rehoľníčka Božského Srdca, ktorá ich napísala, bola oslávená.“

Posolstvo zverené Jozefíne je stále aktuálne. Je to priame posolstvo nášho Spasiteľa, ktoré nám poslal pre obetujúce sa duše – pre ďalších „Štefanov“, ktorí sa modlia a trpia za ďalších „Šavlov“, aby sa obrátili. Zdá sa, že sme práve na vrchole prevratu svetových dejín, na vrchole snáh pyšných ľudí, ktorí sa už dlhšie, nielen v posledných štyroch storočiach, snažia prevrátiť Kristovo učenie: „Hľadajte teda najprv Božie kráľovstvo a jeho spravodlivosť a toto všetko dostanete navyše“ (Mt 6, 33). Chcú, aby sa hlavnou snahou jednotlivcov i národov stal presný opak Kristovho učenia v tom zmysle, aby najprv hľadali všetko ostatné, a Božie kráľovstvo i jeho spravodlivosť prídu samé, ak oň vôbec budú stáť.

V Spasiteľovom posolstve je objasnená hodnota životodarného spojenia s Kristom, ktoré premieňa i naše najmenšie skutky, ak sú konané v spojení s nadprirodzeným. Ježiš viackrát nežným spôsobom Jozefíne ukázal, čo môže urobiť láska aj z tých najmenších skutkov, keď sa spoja s ním a s jeho zásluhami. Želá si tým oživiť v dušiach radosť plynúcu z viery v bohatstvo, ktoré je im k dispozícii.

„Mnoho duší by nadobudlo odvahu,“ povedal Pán, „keby poznali výsledok svojej snahy a keby videli, aká veľká je cena jediného dňa božského života.“

Tu sa dotýkame pravdy, ktorá sa zdá byť stredobodom tohto podivuhodného učenia o podieľaní sa na nekonečných zásluhách Ježiša Krista. Náš Pán nám prostredníctvom sestry Jozefíny neustále pripomína moc, akú máme nad pokladmi zásluh plynúcich z jeho vykúpenia, a ktorá je daná duši pri svätom krste. Ak ju žiada, aby na sebe doplnila to, čo chýba jeho utrpeniu k náprave sveta a k zadosťučineniu spravodlivosti nebeského Otca, je to vždy s ním, skrze neho a v ňom.

Najsvätejšie Srdce Ježišovo poverilo sestru Jozefínu, aby oznámila svetu výzvu jeho lásky a milosrdenstva. Jedného dňa mu sestra povedala: „Pane, ja neviem, čo je to za dielo, o ktorom mi stále hovoríš.“ On jej odvetil: „Je to láska. Chcem ťa použiť na to, aby som viac ako kedykoľvek predtým zjavil svetu milosrdenstvo a lásku môjho srdca. Tie slová alebo túžby, ktoré dám svetu prostredníctvom teba, vzbudia horlivosť v mnohých dušiach a zabránia strate mnohých iných; duše budú stále dokonalejšie spoznávať, že milosrdenstvo môjho srdca je nevyčerpateľné.“

Pri iných príležitostiach jej Pán povedal: „Túžim učiniť novú výzvu lásky. Je síce pravda, že ťa nepotrebujem – no dovoľ mi požiadať ťa o láskavosť a ešte raz sa tvojím prostredníctvom ukázať dušiam.“

Tento veľký plán, ktorý Pán nazval najväčším dielom lásky, bol zverený Jozefíne prostredníctvom nebeských rozhovorov v posledných mesiacoch jej života. Ježiš sám určoval deň a čas stretnutí v jej cele, kde jej ukazoval svoje srdce a priniesol svoj kríž. Jeho návštevy nemohla predvídať. Niekedy chcel, aby sa pripravila na písanie toho, čo jej bude diktovať niekoľko po sebe idúcich dní. Inokedy jej neodovzdával žiadne posolstvo i niekoľko týždňov.

Vydavatelia knihy The Way of Divine Love (Cesta Božskej lásky) vydali tieto slová usporiadané tak, aby vynikol ich význam a bol ľahko pochopiteľný. My ich prinášame v slovenskom preklade, aby aj naši čitatelia mohli lepšie spoznať nekonečnú lásku, dobrotu a nesmierne milosrdenstvo Najsvätejšieho Srdca Ježišovho.

Ježiš si želá vládnuť v dušiach tým spôsobom, že im dáva lepšie spoznať svoju dobrotu, lásku a milosrdenstvo. Veď preto prišiel na svet, aby vydal svedectvo o svojom Otcovi, ktorý je láska. Zároveň chce, aby tí, ktorí ho nasledujú, túto skutočnosť spoznali a dosvedčili ju o ňom. Týmto novým vyliatím lásky chce pre seba získať ich srdcia, ako aj úplnú dôveru; tú oceňuje ešte viac, lebo je dôkazom nežnejšej prítulnosti a žriedlom veľkodušnejšej lásky. Chce, aby si vyvolené duše boli isté jeho láskou a očakáva od nich, že toto poznanie budú šíriť. Želá si, aby jeho výzva prebudila spiace duše, pozdvihla padnuté, nasýtila hladujúce, a to všade, aj v najvzdialenejších končinách zeme. Zároveň však zdôrazňuje tú skutočnosť, že v poriadku Božej prozreteľnosti uskutočnenie jeho plánov čiastočne závisí od slobodnej spolupráce ľudí. Požaduje ju od všetkých, ktorí pochopili jeho zámery a význam prostriedkov vykúpenia, ktoré používa.

Koniec ukážky